Propunere de Cod Electoral

- prezentare -

Prin adoptarea propunerii de Cod Electoral elaborate în cadrul Asociaţiei Pro Democraţia, în legislaţia electorală românească ar urma să se producă o serie de schimbări de substanţă, cele mai importante dintre acestea fiind prezentate în cele ce urmează, împreună cu avantajele pe care le-ar aduce fiecare dintre ele.

I. Uniformitate legislativă

Adoptarea Codului Electoral ar presupune reglementarea tuturor aspectelor ce ţin de organizarea şi desfăşurarea alegerilor – locale, parlamentare, prezidenţiale şi cele pentru Parlamentul European, precum şi a referendumului, printr-un act normativ unic care ar înlocui toate legile în vigoare ce fac referire la acest domeniu. Prin adoptarea acestei soluţii, s-ar aduce un plus de coerenţă şi uniformitate în această zonă a legislaţiei, caracterizată în prezent de o serie de neconcordanţe cauzate de modificările repetate, produse în special de emiterea de ordonanţe de urgenţă în preajma momentelor electorale. Reglementarea acestui domeniu printr-o lege unică ar crea, totodată, posibilitatea ca eventuale revizuiri ale legii să poată fi făcute de aşa natură, încât să fie păstrată uniformitatea prevederilor care reglementează diferitele tipuri de alegeri.

II. Votul uninominal

Alegerea Senatului, a Camerei Deputaţilor, a consiliilor judeţene şi a consiliilor locale (mai puţin a celor din localităţile cu populaţie mai mică de 15.000 de locuitori
) ar urma să se realizeze pe baza unui sistem proporţional prin compensare, având la bază scrutinul într-un singur tur în circumscripţii uninominale. Acest sistem ar presupune ca jumătate dintre mandate să fie câştigate în mod direct, la nivelul circumscripţiilor uninominale respective, de către candidaţii care obţin cel mai mare număr de voturi în fiecare dintre acestea. Concret, în fiecare astfel de circumscripţie uninominală (colegiu uninominal), fiecare partid sau alianţă electorală poate propune unul sau doi candidaţi, câştigător fiind candidatul care primeşte cel mai mare număr de voturi valabil exprimate (chiar dacă numărul de voturi nu reprezintă 50%+1 din totalul voturilor valabil exprimate). Spre deosebire de candidaţii partidelor sau alianţelor electorale, candidaţii independenţi sunt declaraţi câştigători doar în cazul în care primesc 50%+1 din voturile valabil exprimate.

Celelalte mandate ar urma să fie repartizate la nivelul circumscripţiei electorale - care se constituie la nivelul uneia dintre regiunile de dezvoltare, în cazul alegerilor parlamentare, la nivelul judeţelor, în cazul alegerilor pentru consiliile judeţene şi la nivelul localităţilor, în cazul alegerior pentru consiliile locale. Pentru aceasta, întâi se stabilesc câte mandate se cuvin fiecărui partid, proporţional cu voturile înregistrate la nivel de circumscripţie electorală de partidul sau alianţa electorală respectivă (reprezentând suma voturilor obţinute în toate circumscripţiile uninominale de pe raza circumscripţiei electorale regionale respective de către candiaţii partidului sau ai alianţei). Din acest număr se scad mandatele deja câştigate de candidaţii partidului sau alianţei electorale respective în colegiile uninominale. Diferenţa de mandate este atribuită candidaţilor partidului sau alianţei electorale respective care au primit cel mai mare procent de voturi în colegiul în care au candidat, dar nu au câştigat alegerile (altfel spus, în acest pas, vor primi mandate candidaţii clasaţi pe locurile 2 sau 3 în colegiile în care candidează).

Exemplu:

Presupunând că într-o circumscripţie electorală trebuie aleşi 10 reprezentanţi, pe teritoriul circumscripţiei respective se constituie 5 colegii uninominale. În fiecare dintre aceste 5 colegii se alege un reprezentant, acesta fiind candidatul care obţine cel mai mare număr de voturi. Celelalte 5 mandate sunt repartizate la nivelul circumscripţiei electorale, după următorul algoritm:

· pentru fiecare partid politic în parte se însumează voturile obţinute de candidaţii săi din toate cele 5 colegii uninominale şi, în funcţie de rezultatul obţinut, se stabileşte câte mandate din cel 10 ar trebui să revină fiecărui partid politic;

· pentru fiecare partid politic în parte, din numărul de mandate care trebuie să îi revină (din totalul celor 10), se scade numărul de mandate câştigat de candidaţii săi la nivelul circumscripţiilor uninominale, rezultatul acestei operaţiuni reprezentând numărul de mandate de care partidul politic respectiv trebuie să beneficieze dintre cele 5 care se atribuie la nivelul circumscripţiei;

· pentru fiecare partid politic în parte, mandatele se atribuie acelor candidaţi care au obţinut cel mai mare procent din numărul de voturi la nivelul circumscripţiilor uninominale, în rândul candidaţilor care au pierdut alegerile în circumscripţiile în care au candidat.

Observaţie: Sistemul este conceput de aşa natură încât dacă, spre exemplu, ca urmare a voturilor obţinute de candidaţii partidului în cele 5 colegii uninominale, cumulate, partidul ar avea dreptul la 4 mandate din cele 10, însă câştigă alegerile în toate cele 5 colegii uninominale, deci obţine, în mod direct, 5 mandate, urmează să păstreze toate aceste mandate. În consecinţă, la nivelul circumscripţiei se vor atribui 6 mandate în loc de 5 (pentru a se realiza o compensare corectă) şi, implicit, în circumscripţia respectivă se aleg, de fapt, 11 reprezentanţi în loc de 10.
III. Eficienţa şi credibilitatea organismelor electorale

Calitatea şi eficienţa activităţilor de pregătire, organizare şi gestionare a procesului electoral, precum şi încrederea cetăţenilor în corectitudinea alegerilor ar creşte în urma reorganizării Autorităţii Electorale (denumită în prezent Autoritatea Electorală Permanentă) – ca instituţie autonomă şi neutră din punct de vedere politic, cu buget propriu aprobat de către Parlament, cu reprezentare la nivel central şi la nivelul celor 8 regiuni de dezvoltare.

Spre deosebire de situaţia actuală, conducerea acestei instituţii ar urma să fie formată din cinci membri – câte doi numiţi de către Senat, respectiv Camera Deputaţilor, iar unul de către Înalta Curte de Casaţie şi Justiţie. Mai mult, propunerea de Cod Electoral prevede ca, atât în Senat, cât şi în Camerea Deputaţilor, fiecare dintre cei doi membri ai conducerii AE să poată fi desemnaţi doar cu votul a 40% dintre membrii Camerei (în condiţiile în care fiecare senator şi fiecare deputat ar avea un singur vot), exceptând cazurile în care rămân în „competiţie” doar trei candidaţi între care s-ar alege primii doi. În acest mod, se asigură obligativitatea ca, în fiecare dintre cele două Camere, unul dintre cei doi membri ai conducerii AE să fie desemnat de majoritatea care susţine Guvernul, iar celălalt de către opoziţie.

Totodată, restricţia impusă membrilor Autorităţii Electorale de a nu fi fost, în ultimii patru ani, membri ai nici unui partid politic sau ai unei alte organizaţii care participă la alegeri sau ai unei organizaţii care a sprijinit sprijină un partid politic, precum şi aceea de a nu fi sunt soţ sau rudă până la gradul al patrulea cu Preşedintele României, cu preşedinţii Camerei Deputaţilor şi al Senatului, cu membrii Guvernului sau cu preşedinţii partidelor politice, sunt de natură a contribui la independenţa politică şi credibilitatea ca atare a acestei instituţii.

Nu în ultimul rând, se avansează propunerea ca Autoritatea Electorală să preia toate atribuţiile care, în conformitate cu legislaţia actuală, revin Biroului Electoral Central (care se înfiinţează la începutul fiecărei perioade electorale), în condiţiile în care celor cinci membri ai conducerii Autorităţii li se alătură un colegiu judecătoresc format din cinci membri desemnaţi de către Înalta Curte de Casaţie şi Justiţie, precum şi nouă reprezentanţi ai partidelor politice, alianţelor şi organizaţiilor minorităţilor naţionale. În acest fel, s-ar asigura continuitatea activităţii celor care gestionează, la nivel central, activităţile legate de alegeri şi referendum, cu efecte semnificative în planul profesionalizării şi cel al eficienţei.

IV. Competitorii electorali

Propunerea de Cod Electoral prevede ca, în alegerile locale, să poată candida persoane propuse de partide politice, alianţe politice, organizaţii aparţinând minorităţilor naţionale, precum şi candidaţi independenţi. La alegerile parlamentare, alegerile pentru Parlamentul European şi alegerile prezidenţiale, la categoriile mai sus menţionate s-ar adăuga şi candidaţii propuşi de către alianţele electorale.

Cea mai importantă noutate pe care Codul Electoral ar aduce-o la acest capitol constă în obligativitatea, valabilă pentru orice tip de competitor, ca la depunerea propunerilor de candidaturi, să prezinte dovada constituirii unui depozit bancar într-un cont al Autorităţii Electorale, cu valoarea stabilită în funcţie de tipul de alegeri şi de numărul de candidaţi propuşi.

Suma respectivă ar urma să fie returnată, după stabilirea rezultatelor alegerilor, doar partidelor politice, alianţelor politice, alianţelor electorale, organizaţiilor aparţinând minorităţilor naţionale, candidaţilor independenţi care obţin cel puţin 2% din voturile valabil exprimate la nivelul circumscripţiei electorale sau, după caz, la nivel naţional. În acest fel, s-ar limita risipirea banului public prin faptul că acei candidaţi sau acele partide sau alianţe care se dovedesc a avea o reprezentativitate foarte scăzută ar urma să-şi acopere, din fonduri proprii, participarea la procesul electoral (tipărirea numelor candidaţilor propuşi pe buletinele de vot şi pe procesele verbale, accesul la dezbaterile organizate de posturile publice de radio şi televiziune, volumul suplimentar de muncă depusă la toate nivelele, în cadrul autorităţilor şi instituţiilor implicate în organizarea alegerilor, etc.). Nu trebuie pierdut din vedere nici faptul că o astfel de prevedere ar duce şi la descurajarea unor candidaţi sau partide cu susţinere slabă în rândurile electoratului să se înscrie în alegeri, iar dezbaterile din timpul campaniei electorale, ar câştiga, astfel, în consistenţă.

V. Siguranţa şi corectitudinea actului votării

Multitudinea de suspiciuni cu privire la fraude produse în procesul votării în timpul alegerilor din toamna anului 2004, dar şi cu ocazia referendumului din 2003, suspiciuni confirmate, în unele locuri, de dovezi indubitable legate în special de votul multiplu al unora dintre alegători, impun o soluţie care este, de altfel, în concordanţă cu practica întâlnită în marea majoritate a ţărilor membre ale Uniunii Europene: renunţarea la posibilitatea ca alegătorul să voteze în orice secţie de votare doreşte în cazul în care nu se află în localitatea de domiciliu, precum şi la folosirea urnei mobile pentru alegătorii netransportabili.

Alternativa la aceste metode, propusă în cadrul proiectului de Cod Electoral, este inspirată tot din legislaţia ţărilor cu democraţii vechi , dar şi din cea a majorităţii ţărilor central-est europene care au aderat la Uniunea Europeană în 2002, şi constă în introducerea „votului prin corespondenţă” ca modalitate de exprimare a dreptului la vot de către alegătorii care, din motive de boală, nu se pot deplasa la secţia de votare şi de către cei care în ziua votării sau a referendumului nu se află în localitatea de domiciliu (în cazul acestora din urmă fiind vorba doar de alegerile parlamentare, de cele prezidenţiale şi de alegerile pentru Parlamentul European).

VI. Transparenţa în domeniul finanţării partidelor politice şi a campaniilor electorale

La momentul redactării propunerii de Cod Electoral, au fost preluate, în intregime, prevederile din proiectul de lege pentru modificarea Legii 43/2003 cu privire la finanţarea partidelor politice şi a campaniilor electorale, proiect elaborat în cadrul Ministerului de Justiţie, inclusiv pe baza propunerilor şi sugestiilor avansate de Asociaţia Pro Democraţia. Între timp, Parlamentul României a adoptat Legea nr. 334/2006 privind finanţarea activităţii partidelor politice şi a campaniilor electorale, ale cărei prevederi ar urma să fie incluse în textul Codului Electoral.
�Pentru aceste localităţi se propune păstrarea, pentru moment, a scrutinului de listă, avându-se în vedere faptul că, în astfel de localităţi, numărul secţiilor de votare constituite este prea mic pentru ca, în cazul unei eventuale împărţiri a teritoriului localităţilor în circumscripţii uninominale, să existe cel puţin o secţie de votare pe teritoriul fiecărui colegiu.





